જિંદગી બહુ સરળ અને સહજ છે, પણ આપણને એવી લાગતી નથી. એનું કારણ એ હોય છે કે આપણે જ એને ગૂંચવી નાખી હોય છે. આપણા વિચારો, આપણું વર્તન અને આપણી માનસિકતાથી આપણે બધું જ એટલું બધું અઘરું કરી દઈએ છીએ કે આપણને કંઈ જ સહેલું લાગતું નથી. જિંદગીને એટલી બધી ગૂંચવી ન નાખો કે એની ગૂંચ આપણે જ ન ઉકેલી શકીએ. નાનકડી ગૂંચ વળે ત્યાં એને ખોલી નાખો. જો ગૂંચ વધતી ગઈ તો એ પછી નહીં ઉકેલાય. આપણે મોટાભાગે આપણે જ સર્જેલી સ્થિતિમાં કેદ હોઈએ છીએ. આપણે આપણાં મનમાં જ સ્વર્ગ કે નર્ક સર્જતા હોઈએ છીએ અને પછી એને જ અનુભવતા રહીએ છીએ.